Anton Diabelli
Anton Diabelli, 1781-1858, østrigsk komponist, musiklærer og -forlægger, elev af bl.a. Michael Haydn. Anton Diabellis navn er hovedsagelig knyttet til de variationer for klaver, som en række af samtidens komponister skrev på hans opfordring over en vals af ham selv.
Tanken var, at hver komponist skulle indsende én variation, og at bidragene skulle udgives i et større værk. Talrige komponister fulgte opfordringen, bl.a. Carl Czerny, Johann Nepomuk Hummel, den 11-årige Franz Liszt, Wolfgang Amadeus Mozarts søn, Franz Schubert og mange nu ukendte.
Forlæggerens planer måtte dog ændres lidt, da Ludwig van Beethoven ikke skrev én, men 33 "Veränderungen" over Anton Diabellis vals, udgivet i 1823 som Beethovens opus 120. De øvrige bidrag, 50 i alt, udsendtes det følgende år som bind 2, hvor de blev ordnet alfabetisk efter komponisternes navne.